Nigrakapuĉa centropo

La Nigrakapuĉa centropo (Centropus steerii) estas specio de centropo de la familio Kukoledoj. Ĝi estas endemia de Mindoro en Filipinoj kaj unu el la plej endanĝeritaj birdoj en la lando kaj la nura draste endanĝerita centropo en la mondo. Ĝi estas minacata pro habitatoperdo kaj kaptado. 

 Aspekto kaj taksonomio 
EBird priskribas jene tiun birdospecion: "Granda, longvosta birdo de malalta primara arbaro sur Mindoro kun bruna dorso kaj ventro, malhelaj flugiloj kun brunrandaj plumoj, malhela vosto kun blueta irizado, kaj nigra kapuĉo kun iom da hela strieco sur la nuko. Notu la fortan kurban bekon. Simila al Filipina centropo, sed havas brunan anstataŭ nigran ventron kaj estas limigita al primara arbaro anstataŭ pli malfermaj vivejoj. Kanto estas descenda serio de tre profundaj huadoj."

Kvankam ne ekzistas seksa dimorfismo rilate al plumaro, inoj estas ĉirkaŭ 20% pli grandaj ol maskloj.

Ĝi estas konsiderata frata specio de la Nigravizaĝa centropo kaj de la Mallongfingra centropo. Ĝi estas monotipa.

 Ekologio kaj kutimaro 
Ĝia dieto ankoraŭ tute ne estas registrita, sed supozeble havas la tipan dieton de centropo, plejparte el insektoj kaj foje malgrandaj reptilioj kaj amfibioj.

Ne ekzistas informoj pri ĝiaj reprodukta kutimo kaj nestado.

 Habitato kaj konservostatuso 
Ĝia natura vivejo estas tropika humida malaltebenaĵa arbaro ĝis 750 metroj super marnivelo, kie ĝi vizitadas areojn kun densaj arbustaroj kaj densa bambuo. Ĝi ŝajne ne povas toleri sekundaran kreskaĵaron, kie ĝin anstataŭigas la Filipina centropo.

Ĝi estas minacata pro habitatperdo, kaj Mindoro spertas grandan perdon de arbaro en la lastaj jardekoj. Ĉirkaŭ 1988, ampleksa senarbarigo en Mindoro reduktis arbaran kovron al nur 120 km², el kiuj nur malgranda proporcio estas sub la supra altitudina limo de ĉi tiu specio. La malaltaĵa arbaro, kiu restas, estas tre fragmentita, kaj oni kredas, ke laŭ la nuna rapideco de senarbarigo, ĉiu arbaro povus malaperi antaŭ 2020-2030. Bruliga kultivado, foja elektema arbohakado kaj rotango-kolektado minacas la arbarfragmentojn, kiuj ankoraŭ subtenas la specion. Dinamit-eksplodigo por marmoro estas plia minaco al arbaro ĉe Puerto Galera. La genetika vivebleco de la specio povus esti endanĝerigita pro la eta grandeco kaj fragmentita naturo de la restantaj populacioj. Sekve, ĝi nun estas klasifikita kiel draste endanĝerigita de la IUCN kun ĉirkaŭkalkulata populacio de nur 50-249 maturaj individuoj.

Konservadaj agoj proponitaj de IUCN inkluzivas pliajn esplorojn por pli bone kompreni la populacion, por pli bone protekti la restantajn malaltebenaĵajn arbarojn kaj por levi konscion pri ĉi tiu specio. BirdLife International (2018) [amended version of 2016 assessment]. "Centropus steerii". IUCN Red List of Threatened Species. 2018 e.T22684225A125399142. doi:10.2305/IUCN.UK.2016-3.RLTS.T22684225A125399142.en. Alirita la 12an de Novembro 2021. 

 Referencoj 

 Eksteraj ligiloj 

BirdLife Species Factsheet.

Kategorio:Kukoloformaj
Kategorio:Kukoledoj
Kategorio:Birdoj de la Filipinoj